31995R2535
L 260/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2535/95 НА СЪВЕТА
от 24 октомври 1995 година
за изменение на Регламент (ЕИО) № 3730/87 относно определяне на общи правила за снабдяването с храна от интервенционни складове на определени организации и за разпределянето ѝ на най-нуждаещите се лица в Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че режимът, установен с Регламент (ЕИО) № 3730/87 (3) относно снабдяването с храна на най-нуждаещите се лица в Общността, се основава на наличностите в публичните складове, създадени в резултат на изкупуване от интервенционни агенции, съгласно механизмите за определени организации на общия пазар; като има предвид, че изпълнението на годишния план за доставяне на храна може да бъде затруднено от временната липса на определени основни продукти през годината; като има предвид, че е възможно тази опасност да се увеличи в светлината на мерките, предприети за по-ефективно контролиране на пазарите и адаптиране на производството към изискванията; като има предвид, че изглежда подходящо, като временна мярка при такива обстоятелства и за да не се застраши изпълнението на програмите за снабдяването с храна, да се предвиди възможността да се мобилизират съответните продукти на пазара на Общността, но при условия, които няма да накърнят принципа на доставяне на продукти от интервенция;
като има предвид, че за да се гарантира задоволително управление на режима, също така е подходящо да се предвиди възможността да се мобилизират продуктите на пазара на Общността там, където изпълнението на годишния план за доставяне налага, като се има предвид географското положение на публичните запаси, прехвърлянето на малки количества интервенционни продукти между две или повече държави-членки;
като има предвид, че следва да се предвиди настоящият регламент да се прилага от началото на периода на изпълнение на годишния план за доставяне,
ПРИЕ НАСТОЯЩИЯ РЕГЛАМЕНТ:
Член 1
Към член 1 от Регламент (ЕИО) № 3730/87 се добавят следните параграфи:
„Когато определен продукт временно липсва в интервенционните запаси на Общността по време на изпълнение на годишния план, упоменат в първа алинея, продуктът може да се мобилизира на пазара на Общността до необходимата степен, която позволява изпълнението на плана в една или повече държави-членки. Също така, мобилизиране на пазара на Общността може да се осъществи, когато изпълнението на плана би наложило прехвърляне между държави-членки на малки количества продукти, предназначени за интервенция в държава-членка, различна от тази или тези, в които се изисква продуктът.
Когато няма говеждо месо в наличност в интервенционните запаси, може да се предприеме закупуването от пазара на Общността на всеки друг месен продукт.
Условията на мобилизиране на пазара на Общността се определят в съответствие с процедурата, посочена в член 6.“
Член 2
Настоящият регламент влиза в сила на третия ден след датата на публикуването му в Официален вестник на Европейските общности.
Той се прилага от 1 октомври 1995 година.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 24 октомври 1995 година.